L'Imperio Parto u Imperio Arsacida estió un estato con una important potencia politica y melitar iraniana dende l'anyo 247 aC dica l'anyo 224 en l'Antiga Persia. Lo nombre d'Arsacida vién d'Arsaces I, chefe de la tribu Parni que fundó este imperio a meyaus de lo sieglo III aC quan conquirió Partia, alavez una satrapía en rebelión contra l'Imperio Seleucida. Mitriades I de Partia (171 aC-138 aC) ixampló l'imperio prenendo Media y Mesopotamia a los seleucidas. En lo suyo apocheu, l'imperio parto s'estendillaba dende las fuents de lo río Eufrates en l'actual surueste de Turquía dica l'este d'Irán. L'imperio yera situau en la Rota de la Seda y esdevinió un centro cultural y comercial entre l'Imperio Román y la China Han.